Administrația Națională de Meteorologie a emis, marți, prognoza pentru următoarele patru săptămâni. Chiar dacă treptat vremea se va încălzi, meteorologii anunță că mediile valorilor termice se vor situa sub cele specifice pentru această perioadă.
La Ploiești, după temperaturi prognozate în această săptămână, de 15… 18 grade Celsius, vremea începe să se încălzească de săptămâna viitoare, însă mediile valorilor termice se vor situa sub cele specifice pentru această perioadă.
Astfel, temperaturile maxime se vor situa în jurul valorilor de 21… 22 de grade Celsius, iar săptămâna viitoare este așteptat un nou val de ploi.
În prima săptămână din luna iunie, în schimb, temperaturile medii se vor situa la nivel național, inclusiv la Ploiești, peste normele climatologice. Sunt așteptate temperaturi la 29… 30 de grade Celsius, identice cu valorile termice înregistrate în luna aprilie.
La munte, la Cota 2000, vremea se menține rece, cu temperaturi maxime de 2… 4 grade Celsius, în timp ce valorile minime vor rămâne negative (-5… -1 grade Celsius). La munte sunt anunțate ploi în această săptămână, dar și săptămâna viitoare.
Cum va fi săptămâna 14.05.2024 – 20.05.2024
Mediile valorilor termice, potrivit ANM, se vor situa sub cele specifice pentru această perioadă în cea mai mare parte a țării, îndeosebi în regiunile estice și sud-estice
„Cantitățile de precipitații vor fi în general deficitare în majoritatea regiunilor, dar mai ales în cele nordice, centrale, estice și local în cele sudice”, a anunțat ANM.
Cum va fi vremea în săptămâna 20.05.2024 – 27.05.2024
Temperatura medie a aerului, a anunțat ANM, se va situa în jurul celei specifice pentru această perioadă la nivelul întregii țări.
Cantitățile de precipitații, spun meteorologii, se vor situa peste cele normale pentru această perioadă în vestul și sud-vestul teritoriului, în timp ce în rest vor fi în general apropiate de mediile multianuale.
Cum va fi vremea în săptămâna 27.05.2024 – 03.06.2024
Temperatura medie a aerului va avea valori în general apropiate de mediile multianuale în toată țara.
„Cantitățile de precipitații vor fi în general apropiate de cele specifice pentru această perioadă în majoritatea regiunilor, posibil ușor deficitare local în estul și sudul țării”, a anunțat ANM.
Cum va fi vremea în săptămâna 03.06.2024 – 10.06.2024
„Mediile valorilor termice se vor situa ușor peste normele climatologice ale perioadei la nivelul întregii țări.
Regimul pluviometric va fi în general apropiat de cel normal pentru acest interval în cea mai mare parte a țării”, a precizat ANM.